si basilio ang tanging hindi nakalampas sa mga asignatura, ni hindi napigil, ni hindi nakapatungo sa europa: nagpatuloy siya sa pagkakakulong sa bilibid, na sa bawat ikatlong araw ay isinasailalim siya ng isang pagtatanong, yaon ding kagaya nang sa simulat simula pa, na walang ibang kabaguhan kungdi ang pagpapalit ng mga instructor, sapagkat waring sa harap ng gayong kalaking pagkakasala ay napipipilang lahat nangagsisitakas na nangingilabot. at samantalang nangakakatulog at nauusad ang mga kasulatan, samantalang ang mga papel sellado ay dumadami na wari mga tapal ng mga mangmang na manggagamot sa katawan ng isang may sakit na pagkalungkot, si basilio ay tumatanggap naman ng balita ng boong nangyari sa tiani, ang pagkamatay ni huli at pagkawala ni tandang selo. si sinong, ang kotserong nabugbog na naghatid sa kaniya sa. diego, ay nasa sa maynila noon, dumadalaw sa kaniya at sinasabi sa kaniya ang lahat ng pangyayari.